May 06,2015
మైక్రోసాఫ్ట్‌ నుండి ఎడ్యు-క్లౌడ్‌
హైదరాబాద్‌ : ప్రపంచంలోనే అతిపెద్ద సాఫ్ట్‌వేర్‌ సంస్థ మైక్రోసాఫ్ట్‌ విద్యార్థుల కోసం ఎడ్యు -క్లౌడ్‌ను ప్రవేశపెట్టింది. క్లౌడ్‌ కంప్యూటింగ్‌ ఆధారితమైన ఈ ఎడ్యు -క్లౌడ్‌ను మంగళవారం హైదరాబాద్‌లో మైక్రోసాఫ్ట్‌ ఇండియా చైర్మన్‌ భాస్కర్‌ ప్రామానిక్‌ విడుదల చేశారు. ఈ సందర్భంగా ఆయన మాట్లాడుతూ.. ఈ రోజుల్లో విద్యార్థులంతా డిజిటల్‌ లోకంలో ప్రయాణిస్తున్నారని అన్నారు. అందుకే తాము వారిని సాంకేతిక రంగంలో కొత్త పుంతలు తొక్కించేందుకు ఈ ప్రయత్నం చేశామని అన్నారు. క్లౌడ్‌ కంప్యూటింగ్‌ సాయంతో ఎప్పుడైనా, ఎక్కడైనా సమాచారాన్ని తయారు లేదా నిర్వహించుకోవచ్చని తెలిపారు.
మైక్రోసాఫ్ట్‌ విద్యలో ఎన్నో సమూల మార్పులు తీసుకొచ్చిందని అన్నారు. గత దశాబ్ధ కాలంగా విద్యకోసం 20 దేశాల్లో రూ.670 కోట్లు ఖర్చు పెట్టినట్లు తెలిపారు. రాబోయే రోజుల్లో దేశంలోని చాలా పాఠశాలల్లో విద్యార్థులకు, ఉపాధ్యాయులకు ఎడ్యు -క్లౌడ్‌ ఉపయోగకరంగా ఉంటుందని తెలిపారు.
                  భారతదేశ పాఠశాలలు, కళాశాల డిజిటల్‌ పరివర్తన ప్రయాణంలో తామూ భాగస్వాములం కావాలని కోరుకుంటున్నామని అన్నారు. ఈ ఏడాది చివరి నాటికి అజురే, ఆఫీస్‌365ను తమ మూడు క్లౌడ్‌ కంప్యూటింగ్‌ సెంటర్ల నుండి ప్రారంభిస్తామని తెలిపారు. ఎడ్యు -క్లౌడ్‌ సాయంతో దేశంలో మొదటగా శ్రీచైతన్య స్కూల్స్‌ తమ 80 పాఠశాలల్లో మైక్రోసాఫ్ట్‌ క్లౌడ్‌ ఆధారిత డిజిటల్‌ క్లాస్‌రూమ్‌లను ప్రారంభించనుందని తెలిపారు.
శ్రీచైతన్య స్కూల్క్‌ అధినేత బిఎస్‌రావ్‌ మాట్లాడుతూ.. తమ విద్యార్థులు 21వ శతాబ్ధపు నైపుణ్యాలతో అత్యుత్తమంగా సిద్దం కావడానికి డిజిటల్‌ అనుభవాలు మరింతగా ఉపయోగపడతాయని అన్నారు. ప్రపంచ వ్యాప్తంగా విద్యలో చాలా మార్పులు వచ్చాయన్నారు. అయితే మన దేశంలో మొదటిసారిగా మైక్రోసాఫ్ట్‌ తమ స్కూల్స్‌తో భావిస్వామి కావడం తమకు గర్వకారణమని అన్నారు. తమ పాఠశాలల్లో 14వేల మంది విద్యార్థులు, ఉపాధ్యాయులు ఉపయోగించనున్నట్లు తెలిపారు.
మీ స్నేహితులకు రికమెండ్ చెయ్యండి